*****
ΚΑΝΟΝΙΣΜΟΣ (ΕΟΚ) αριθ. 3874/88 ΤΟΥ ΣΥΜΒΟΥΛΙΟΥ
της 12ης Δεκεμβρίου 1988
για τροποποίηση του κανονισμού (ΕΟΚ) αριθ. 1654/86 για τη θέσπιση ενέργειας για την ανασύσταση και μετατροπή των ελαιώνων που έχουν υποστεί ζημίες από τον παγετό σε ορισμένες περιοχές της Κοινότητας κατά το 1985
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1654/86 του Συμβουλίου της 26ης Μαΐου 1986 για τη θέσπιση ενέργειας για την ανασύσταση και μετατροπή των ελαιώνων που έχουν υποστεί ζημίες από τον παγετό σε ορισμένες περιοχές της Κοινότητας κατά το 1985 (1), και ιδίως το άρθρο 5 παράγραφος 6,
την πρόταση της Επιτροπής,
Εκτιμώντας:
ότι, δυνάμει του άρθρου 2 του κανονισμού (ΕΟΚ) αριθ. 1654/86, ορισμένες από τις εν λόγω περιοχές έθεσαν σε εφαρμογή ειδικά προγράμματα για την εφαρμογή της κοινής ενέργειας που θεσπίζεται με τον εν λόγω κανονισμό·
ότι ο παγετός που ενέσκηψε το χειμώνα του 1985 κατέστρεψε μεγάλο μέρος των φυτωρίων των ελαιώνων· ότι, κατά συνέπεια, τα μέτρα για την ανασύστασή τους καθυστέρησαν αισθητά, λόγω της σημαντικής έλλειψης νεαρών φυτών ελαιοδένδρων·
ότι οι ζώνες στις οποίες η ανασύσταση πραγματοποιείται με αναφύτευση είναι εκείνες που κατ' εξοχήν επλήγησαν από τον παγετό·
ότι τα μέτρα μετατροπής εφαρμόστηκαν μόνον εν μέρει· ότι θα πρέπει, κατά συνέπεια, να συνεχισθεί η προσπάθεια μετατροπής, λαμβάνοντας υπόψη την ανάγκη να εξασφαλισθούν είδη παραγωγής καλύτερα προσαρμοσμένα στις ανάγκες της κοινής γεωργικής πολιτικής·
ότι, για να επιλυθεί το σύνολο των προβλημάτων που προκαλούνται από τις καθυστερήσεις κατά την εφαρμογή της κοινής ενέργειας και για να επιτευχθούν οι στόχοι που καθορίζονται από τον κανονισμό (ΕΟΚ) αριθ. 1654/86, θα πρέπει να παραταθεί η εν λόγω κοινή ενέργεια κατά ένα έτος όσον αφορά τα μέτρα ανασύστασης των ελαιώνων με αναφύτευση και τα μέτρα μετατροπής των ελαιώνων·
ότι τα προγράμματα που ενέκρινε η Επιτροπή πρέπει να εξακολουθούν να ισχύουν κατά τη διάρκεια της παράτασης, όσον αφορά το τμήμα που συνδέται με την ανασύσταση των ελαιώνων με αναφύτευση και την μετατροπή των ελαιώνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 5 του κανονισμού (ΕΟΚ) αριθ. 1654/86 τροποποιείται ως εξής:
1. Στην παράγραφο 5, προστίθεται το ακόλουθο κείμενο:
«Ωστόσο, όσον αφορά την εφαρμογή των μέτρων:
- ανασύστασης των ελαιώνων με αναφύτευση, που είναι επιλέξιμα για τις ενισχύσεις που αναφέρονται στην παράγραφο 1 πρώτο εδάφιο πρώτη και πέμπτη περίπτωση,
- μετατροπής των ελαιώνων, που είναι επιλέξιμα για τις ενισχύσεις που αναφέρονται στην παράγραφο 2 πρώτο και δεύτερο εδάφιο,
η διάρκεια της κοινής ενέργειας είναι τρία έτη από την έγκριση του πρώτου προγράμματος και λήγει, σε κάθε περίπτωση, στις 30 Ιουνίου 1989.»
2. Η παράγραφος 6 διαγράφεται.
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Δεκεμβρίου 1988.